Fængsel på livstid kan være den straf, en australsk mand går i møde, efter at han netop har tilstået at være med i inderkredsen omkring den digitale narkohandelsplads, Silk Road.

Silk Road blev lukket i 2013 og skaberen, amerikanske Ross Ulbricht, blev for nogle uger siden kendt skyldig i samtlige anklagepunkter i retssagen mod ham. Han har endnu ikke modtaget sin dom.

Australske Peter Nash har tilstået, at han blandt andet var med til at drive Silk Roads chat-forum. To andre personer afventer også dom, hvoraf den ene, Michael Jones, allerede har tilstået. Peter Nash har også tilstået medvirken til hvidvask, og risikerer altså fængsel på livstid, når hans straf udmåles den 26. maj.

Kulørt sag

Sagen har været en af de mest kulørte kriminalsager i nyere tid, blandt andet fordi handel med narko, våben og andre ulovligheder foregik fuldt offentligt på Silk Road, der kun fandtes på det såkaldt mørke net, som krævede, at brugerne havde installeret den særlige Tor-browser. Den officielle møntfod var den diskrete, digitale kryptovaluta bitcoin.

Hver gang en narkohandel gik igennem på Silk Road, scorede Ulbricht et gebyr, og disse gebyrer havde skaffet ham en formue på mange millioner dollars i bitcoins, der blev konfiskeret ved hans anholdelse, og siden er blevet solgt på politiauktioner.

Ulbricht nægtede sig skyldig i de fleste anklager, men anerkendte dog at have skabt Silk Road, som han forklarede, at han hurtigt gav videre, fordi arbejdet med handelspladsen var for krævende. Under retssagen i januar forsøgte Ulbrichts forsvarer at sandsynliggøre, at Ulbricht slet ikke var den person, der på Silk Road gik under navnet Dread Pirate Roberts, og som ansås for at være bagmanden.

Dread Pirate Roberst forsøgte ved flere lejligheder at hyre lejemordere til at tage livet af personer, der udgjorde en risiko for handelspladsen.

Pegede på ny skyldig

Der var, mente forsvaret, god grund til at tro, at denne person i virkeligheden var franskfødte Mark Karpeles, der i begyndelsen af 2014 gik konkurs med bitcoinbørsen MtGox. Karpeles har dog aldrig været sigtet og har efterfølgende afvist at være involveret i Silk Road, og dommeren i sagen måtte sågar bede om, at forsvaret undlod få vidner til at udpege andre, mulige skyldige under sagen.

Ulbricht har siden krævet, at hans sag skal gå om - blandt andet på grund af dette forhold.

Silk Road var op til lukningen i 2013 blevet infiltreret af en politimand, der i et stykke tid havde været med i de inderste kredse omkring handelspladsen. Da Ulbricht blev anholdt på et bibliotek nær sit hjem i Californien, havde han netop åbnet sin bærbare computer og var logget på Silk Roads administratorpanel, hvor han chattede med den agent, der havde infiltreret sitet.